纏頭曲
作者：趙汝鐩
朝代：宋

paragraphs: 阿蠻妙舞翠袖長，臂韝珠絡带寶裝。
春風按試清元殿，粉白黛綠立兩傍。
三郎老手打羯鼓，太真纖指彈龍香。
箜篌野狐拍懷智，觱篥龜年笛寧王。
中有八姨坐綺席，淡掃蛾眉壓宮粧。
醉看阿蠻小垂手，飛燕輕盈驚鴻翔。
八姨指揮三郎聽，頒賚豈惜傾篚箱。
纏頭一局三百萬，莫遣傍人笑大唐。
尾聲方斷地衣卷，忽聞鼙鼓喧漁陽。
播遷纔出望賢路，玉食未進日卓午。
糲飯胡餠能幾許，不飽皇孫及妃主。
阿蠻知是何處去，但見豬龍胡旋舞。